Μινεστρόνε από την Τοσκάνη
Θέλει το χρόνο της, αλλά αν ακολουθήσετε όλες τις οδηγίες του Χριστόφορου Πέσκια θα ενθουσιαστείτε από την τελειότητά της. Δεν υπάρχει πιο γκουρμέ φαγητό, λέμε!
2 μέτρια κρεμμύδια ξερά, σε ψιλά καρέ, 1 σκελίδα σκόρδου, λιωμένη, 8 ολόκληρα ντοματάκια από κονσέρβα, σε κυβάκια (ή 2 - 3 μεγάλες ντομάτες φρέσκες), 1½ λίτρο ζωμός κότας, 250 γρ. μεσαία άσπρα φασόλια, τα οποία μουλιάζουμε σε νερό αποβραδίς, 250 γρ. κοφτό μακαρονάκι, 8 φέτες μπέικον, σε λωρίδες, 1 σκελίδα σκόρδου, ακαθάριστη, ολόκληρη, για το βράσιμο των φασολιών, 1 μικρό κρεμμύδι, καθαρισμένο, ολόκληρο, για το βράσιμο των φασολιών, 2 κλωνάρια σέλερι, σε ροδέλες, 2 - 3 μεσαία καρότα, κατά προτίμηση βιολογικά, σε μεσαίου πάχους ροδέλες, 3 κλωναράκια φρέσκο δεντρολίβανο, ολόκληρα (ή 3 κουτ. γλυκού δεντρολίβανο ξερό, κοπανισμένο), 2 δαφνόφυλλα, 50 ml ελαιόλαδο, 25 ml ξίδι από κόκκινο κρασί, 1/2 ματσάκι μαϊντανός, ψιλοκομμένος, αλάτι, πιπέρι φρεσκοτριμμένο, 100 γρ. παρμεζάνα, σε φλούδες, για το γαρνίρισμα
Για να φτιάξουμε μινεστρόνε από την Τοσκάνη, αρχικά ξεπλένουμε τα φασόλια και τα βάζουμε σε μια μικρή κατσαρόλα.Προσθέτουμε 1 λίτρο νερό (όχι παραπάνω), την ολόκληρη σκελίδα σκόρδου, το άκοπο κρεμμύδι, 1 φύλλο δάφνης και το 1 κλωναράκι δεντρολίβανο (ή το 1 κουτ. γλυκού ξερό και κοπανισμένο). Σιγοβράζουμε σε πολύ χαμηλή φωτιά για περίπου 2 ώρες, ξαφρίζοντας ανά τακτά χρονικά διαστήματα. Έτσι θα γίνουν πολύ τρυφερά. Αν κατά τη διάρκεια του μαγειρέματος σωθούν τα υγρά, προσθέτουμε λίγο ζεστό νεράκι. Όταν τα φασόλια είναι έτοιμα, τα αλατίζουμε (όχι νωρίτερα, γιατί θα σκληρύνουν), αφαιρούμε τα λαχανικά και τα αρωματικά που χρησιμοποιήσαμε στο βράσιμο και αν έχουν μείνει υγρά, τα σουρώνουμε. Σε μια μεγάλη κατσαρόλα σοτάρουμε το μπέικον στο ελαιόλαδο σε χαμηλή φωτιά, μέχρι να αρχίσει να γίνεται τραγανό. Προσθέτουμε το ψιλοκομμένο κρεμμύδι και το λιωμένο σκόρδο και σοτάρουμε για άλλα 2 λεπτά. Προσθέτουμε το καρότο, το σέλερι, λίγο αλάτι, την ντομάτα, τον ζωμό και το δεύτερο δαφνόφυλλο. Σιγοβράζουμε για 15 λεπτά.Προσθέτουμε το κοφτό μακαρονάκι. Συνεχίζουμε το βράσιμο για άλλα 12 λεπτά. Μετά, ρίχνουμε στη σούπα τα φασόλια και τα άλλα 2 κλωναράκια δεντρολίβανο.Βράζουμε για άλλα 3 - 4 λεπτά. Κατεβάζουμε από τη φωτιά και αφαιρούμε το δεντρολίβανο.Προσθέτουμε το ξίδι και τον μαϊντανό και αλατοπιπερώνουμε. Το ξίδι το βάζουμε για να αποκτήσει το φαγητό οξύτητα, ακριβώς όπως κάνουμε και στις φακές, αλλά και για να αντισταθμίσουμε τη λιπαρότητα του μπέικον και του ελαιολάδου. Σερβίρουμε, τη μινεστρόνε από την Τοσκάνη, στα μπολ και γαρνίρουμε με τις φλούδες παρμεζάνας και συνοδεύουμε με φρέσκο ψωμί, φρυγανισμένο αν θέλουμε.
Κρεμμύδι,Μπέικον,Φασόλια